ግርማዊ ቀዳማዊ ኃይለስላሴ ጥቅምት 23/1935 ዓ.ም. ለፓርላማ አባላት ካሰሙት ንግግር የተወሰደ ተብሎ ከሚጠቅሳለቸው ውስጥ “የሚመከረው ነገር በዝግታና በጥልቅ ታስቦ በለዘብታ ክርክር ተጣርቶ በትእግሥት እየተመላለሰ ተመክሮ የተቆረጠ ነገር እንዲሆን ነው።” የሚል ዘመን ተሻጋሪ ምክር ይገኛል። ይህ ባለመሆኑ ነው ወያኔ ግዜ እየጠበቀ በሚሰጠን ኳስ እየተጫወትን፣ ሙቀት ትኩሳታችን እየለካ በሚለቅልን አጀንዳ እየተወራከብን፤ ብዙ ተባዙ የተባለው ለፓለቲከኞች ይመስል እንደ አሜባ መባዛት እንጂ መጠንከር አልሆንላችሁ ብሎን የኋላው ቢቀር ሀያ ስድስት ዓመት አስቆጠርን። እልህ የለ ቁጭት የለ ማረር የለ ወሬ ብቻ! እስቲ ዛሬ አሁን በዚህ አዲስ ዓመት በሙሉው ቁጥር መጀመሪያ ችግራችን ይወገድ ሀጃችን ይሙላ ብለን ወደ ሌላው የምንቀስረውን ጣት ወደ ራሳችን ለማዞር የሚደፍር አቅምና ወኔ ለመፍጠር ቃል እንግባ!!
